open-index/open-wikipedia-markdown huggingface dataset:
Noormiliyani

**Noormiliyani Aberani Sulaiman**, S.H. (diranakakan 21 April 1959) adalah ngaran bupati Barito Kuala petahana nang mulai manjabat di 4 Nupimbir 2017. Sidin dilantik lawan Hubnur Kalimantan Selatan Sahbirin Noor di Gedung Mahligai Pancasila Banjarmasin wan jadi bupati bibinain panambayan di Barito Kuala dan juga se-Kalimantan Selatan.

Sabalumnya sidin suah jadi angguta DPRD Prupinsi Kalimantan Selatan matan 2014-2019. Rahatan 2016, sidin maundurkan diri matan angguta DPRD marga mancalun jadi bupati Barito Kuala pas pamilihan umum Bupati Barito Kuala 2017. Rahatan Pilkada Barito Kuala, sidin bapasangan lawan Rahmadian Noor sawagai calun wakil bupati. 

## Jujuhutan
Palipisan

Palipisan (***Mangifera casturi***) adalah salah sabuting janis buah kasturi, buah endemik nang baasal matan Kalimantan. Buah palipisan mirip banar wan kasturi, tapi paawakannya pina tapanjang. Palipisan babantuk elip, panjangnya sakitar 6-6,3 cm wan libarnya 3 – 4 cm. Kulit buahnya bawarna habang panar wan kada bawarna hirang amunnya sudah masak. Daging buah bawarna jingga nyarak, mangandung sarat, wan kada babau harum kaya kasturi. 

## Daptar Jujuhutan
Biawak kada batalinga

**Biawak kada batalinga** (***Lanthanotus borneensis***) adalah spesies kadal endemik Indunisia nang kawa ditamui di Kalimantan haja. Kadal ngini bapangawak sadang ka ganal nang mahabiskan sapalih hidupnya di dalam banyu. Biawak kada batalinga masih bakula lawan biawak (*Varanidae*).

## Taksunumi
*Lanthannotus* ngitu barati talinga nang tasambunyi, lamunnya *borneensis* marujuk ke Pulau Kalimantan, wadah begana spisies biawak ngini. 

Biawak ngini baisi awak silindris, gulu nang panjang, tangan wan batis nang hendep, karukut atawa kuku nang landap, mata halus, kulimbit besisik wan bebintik memanjang seawakan matan kepala sampai buntut. Sesuai ngaran,  kadal ngini kada bisi talinga, cara inya mandangar suara tu kawa dirasaakan malalui galumbang hantakan di tanah.

Awak bagian atas bakalir cuklat anum atawa oren. Lamun dibawahnya cuklat wan kuning pucat. Buntutnya panjang wan kalirnya sama meumpati warna awaknya tadi.

Panjang awaknya 17.4 sampai 22.1 cm (matan kepala sampai buntut) lawan barat kikita 48 sampai 120 gr. Cuntuh nang pangganalnya nang suah didapati baisi panjang sampai 47 cm wan barat sampai 209,3 gr.
Kulat bulan

**Kulat bulan** bisa disambat jua **Kulat supa barat** atawa **suung bulan** (*Gymnopus sp*) yeto Kulat nang bagian atasnya ada Cap (payung) barwarna putih, parmukaannya licin wan pina rampit, kikira 5 – 10 cm lawan bagian bawah babilah lunak dan *convex*-nya baalur di biding. Pas masih halus bantuknya kaya kancing lawan tangkai nang handap kikira ± 1 cm. *Volva* kada jelas malikap ditanah pahadangan tangkai barikit dibagian tangah.

Dapat di hutan sekunder kawasan TNKS daerah Sungai Susup Desa Napalicin Kecamatan Rawas Hulu Sumatra Selatan. Kulat ngini banyak digemari masyarakat. Wayahini, Kulat bisa dimakan, rasanya lazat wan lembut lamun kada tapi dimanpaatkan panduduk satampat.

## Asal mula ngaran
Spesies ngini bahari ditulis papadahannya oleh Bulliard pada tahun 1793 "Herbier de la France" damintu sebagai *Agaricus fusipes* nang dimana berataan Kulat insang dimasukkan ke dalam genus *Agaricus.*   Lalu pada tahun 1821 Samuel Frederick Gray manarbitkan artikal "Natural Arrangement of British Plants" (termasuk Kulat) di mana inyaa meandakspesies ke genus *Gymnopus* nang sudah ada. 

## Habitat
Kulat yeto Kulat liar wan balum dibudidayakan (kadeda didapti cara budidaya nang bujur gasan Kulat ngini). Wahini, Kulat bulan ngalih dicari. Tumbuh wan hidup di musim panghujan apalagi pas angin ribut dari barat. Banyak ditamukan di kebun atawa pinggiran rumah, di atas sarang rayap atawa tanah nang kandungan organiknya bagus.

Ciri Kulat ngini tu inya mambantuk tudung atawa tanggui warna putih kekuning-kuningan atawa jua kecuklatan wan batang putih barasih. Kulat ini tarmasuk jenis tumbuhan nang kada bebahaya atawa beracun.

## Manfaat
Dari banyaknya kajian oleh peneliti khasiat Kulat bulan ngini salah satunya kawa mengurangi risiko kanker otak karna inya baisi senyawa bioaktif gasan melawan kanker wan masih diteliti sampai wahini.

## Macam Kulat
* Khamir
* Kulat ulat
* Kulat Bulan
* Kulat Kikik
* Kulat Kuping Kongop
* Kulat Kuping Pimir
* Boletus sp (Boletaceae)
* Suillus bovinus (Boletaceae)
* Kulat Telok Pipit
* Chantharellus cibarius (Chantharellaceae)
* Kulat Karang
* Clavariadelphus truncatus (Clavariaceae)
* Dacrymyces deliquescens (Dacrymycetaceae)
* Exidia galandulosa (Exiidiaceae)
* Kulat otak
* Helvella monochella (Helvellaceae)
* Hydnum repandum (Hydnaceae)
* Hygrophorus hypotejus (Hygrophoraceae)
* Kulat Taoun
* Hygrocybe punicea (Hygrophoraceae)
* Lepiota procera (Lepiotaceae)
* Kulat Terompet /Kulat Sarang Burung
* Polyporus giganteus (Polyporaceae)
* Pycnoporus cinnabarinus (Polyporaceae)
* Lactarius pyrogalus (Russulaceae)
* Russula sp (Russulaceae)
* Russula nygricans (Russulaceae)
* Hypoloma capnoides (Strophariaceae)
* Theleophora terestris (Theleophoraceae)
* Kulat cabe
* Kulat awan
* Kulat Kelapa
* Collybia sp (Tricholomataceae)
* Kulat Tiram
* Kulat akar

## Daptar Rujukan

## Pranala luar

* 10 poisonous mushroom to watch out four in britain
*  Magic mushroom termasuk jenis narkoba
Binahung

**Binahung** atawa piahong (*Anredera cordifolia*) adalah ngaran tanaman tatamba nang tumbuh di dataran randah atawa dataran tinggi. Tanaman Binahung sabujurannya sudah lawas ada di Indonesia, tagal hanyar am wayahni haja dijadiakan urang tatamba alami gasan panyakit nang ringan duwa barat.  

Binahung disambat juwa lawan **Dheng San Chi** (Cina) wan kikira asalnya matan Korea ujar buhan pakar. Binahung ngini dimakan lawan urang Vietnam rahatan batampur malawan Amerika Serikat pas tahun 1950 sampai 1970-an. Salaya ngitu, Binahung dimakan juwa lawan urang matan banua Taiwan, Tiongkok dan lainnya. Lamun dahulnya Binahung nang dimakan yaitu daun, batang duwa bungkahnya.  

## Parawakan
Tumbuhan Binahong ngini adalah tanaman nang malayap bisa ka tanaman lain, tawing rumah, jarajak atawa titihangan. Umur Binahung ngini handap haja, lamun sudah sampai manalu bulan, Binahung cagaran babungkah nang baandakan di daunnya. 

### Batang
Batangnya Binahung pina linak jadinya kada tapi kajung wan sutil malilit, tarasa halus amun dijapai tagal ditikin tarasa karas. Bakalir habang-habang tuha tagal amun batangnya sudah tuha baubah ka putih. Panjangnya bisa sampai 20-30 m nang diamitirnya kikira 3,5 cm. 

### Daun
Daunnya babantuk nangkaya hati nang batangking di calukannya. Kalirnya ada nang hijau ada juwa nang habang targantung duwa pariannya. 

### Bungkah
Bungkahnya Binahung ganalnya sama lawan hujung jariji kalingking. Bantukan bungkahnya pina kasar duwa ada babulu-bulu halus nang panjangnya kikira 1-3 cm. 

### Lacuk
Lacuknya Binahung baandakan atawa bagantungan di batang ganalnya di halapat daunnya. 

## Kagunaan

Binahung kawa maatasi panyakit bangkak di gulu, nang caranya adalah rancak manginum jus daun binahung. Salaya ngitu, Binahung biasanya juwa dipakai gasan panyakit luka, tipus, bibis, sakit usus, ngalih bahira, bangkak, darah baku, rimatik, asam urat, satruk duwa diabitis. Paling nyaman adalah nang mamakai daunnya nang diandak di kulimbit nang luka nang harapannya supaya lakas wagas. 

Banyu jarangan lacukan Binahung nang bantukannya bungkah juwa dipakai gasan tatamba hati bangkak, hal ngini marga Binahung baisi antiuksidan nang kawa manangkal radikal bibas. Daunnya Binahung juwa dipadahi kawa gasan panyakit paru-paru. Urang nang tahu duwa manpaatnya, biasanya batanaman di tungkaran rumahnya. Cara nang paling baik gasan maambil tuahnya adalah manjarangnya atawa mamakan langsung daunnya.  

Daun Binahung juwa rancak dipakai urang gasan maubati jarawat, bibis, kulistirul, asam urat duwa imbah bauprasi. Sapalih urang juwa mamakai daun binahung gasan manyuburakan rambut wan manjaga kasihatan rambutnya. Daun Binahung nang diulah jadi bubuk gasan rarampahan dibawa mandi dipakai gasan mananambai panyakit gatalan di kulit.  

## Jujuhutan
Susi Pudjiastuti

Dr. (H.C.) **Susi Pudjiastuti** (diranakakan 15 Januari 1965) adalah ngaran mantan Mantri Kalautan wan Paiwakan matan Kalumpuk Gawi 2014-2019 nang sidin juwa pangusaha wan Prisidin Diriktur PT ASI Pudjiastuti Marine Product, eksportir hasil-hasil paiwakan wan PT ASI Pudjiastuti Aviation atawa panarbangan Susi Air matan Jawa Barat. Sampai pamulaan tahun 2012, Susi Air mauprasikan 50 pasawat lawan bamacam pariannya 32 Cessna Grand Caravan, 9 Pilatus PC-6 Porter dan 3 Piaggio P180 Avanti. Susi Air manggawiakan 136 panarbang, nang 90 urang diantaranya panarbang matan banua jauh. 

Rahatan sidin manjabat Mantri Kalautan wan Paiwakan, sidin dikatujui marga kabijakan sidin nang karas lawan panangkapan iwak kada rasmi. Ngaran sidin juwa takait lawan slugan "tanggalamakan (tenggelamkan)" nang maacu ka hukuman pananggalaman kapal-kapal ampun urang luar nang kada rasmi di laut Indunisia. Gawian ngini hujungnya babuah hasil juwa marga jurnal *Nature* mamadahakan kabijakan karas ibu Susi mangurangi panangkapan kada rasmi kikira 25% wan bisa manambahi tangkapan sabanyak 14% duwa kauntungan kikira 12%.

## Masa halus wan pandidikan
Susi diranakana pada 15 Januari 1965 di Pangandaran, Jawa Barat. Abah sidin bangaran Haji Ahmad Karlan wan umanya bangaran Hajjah Suwuh Lasminah, sidin badua matan Jawa Tengah, tagal hudah lima katurunan bagana di Pangandaran. Kaluwarga Susi baisi inguan wan dijual ka Jawa Barat. Kai buyut sidin adalah Haji Ireng, nang dipinandui ampun tanah di sakitaran situ. Imbah tuntung sakulah di SMP Negeri 1 Pangandaran, Susi batarus ka SMA Negeri 1 Yogyakarta, tagal ampih di kalas 2 marga dikaluarakan matan sakolah parihal umpat dalam garakan Golput. Halian pada ngitu Susi juwa bapadah kada rasuk duwa sistim sakulah. 

## Usaha
Imbah ampih sakulah, Susi manjual pahiasannya wan mangumpulakan mudal Rp.750.000 gasan jadi pamburung iwak di Pangandaran rahatan tahun 1983. Bisnis sidin batambah maju sampai di 1996 Susi baulah pabrik paulahan iwak PT ASI Pudjiastuti Marine Product lawan pruduk undasnya yaitu lobster nang dibari ngaran "Susi Brand." Bisnis ulahan iwak ngini batambah ganal ka Asia duwa Amerika. Marga parihal ngintu, susi mahandaki sarana transportasi udara nang kawa hancap maangkut pruduk laut nang masih sigar.

## Jujuhutan
Biomassa

Biomassa ialah bantuk energi nang kawa dihanyari nang baasal matan bahan organik baik tumbuhan atawa binatang. Kabanyakan biomassa digunaakan gasan bahan bakar tarutama gasan pambangkit listrik.
Nutraceutical

Nutrasetikal (*Nutraceutic*) adalah istilah nang baasal matan kata  “nutrisi” lawan “farmasi”. Pruduk nutrasetikal diartiakan sabagai zat nang baisian manfaat fisiologis atawa mambari parlindungan matan aenyakit kronis, manunda proses panuhaan lawam maningkatakan harapan hidup.
Supan-supan

**Supan-supan** (*Neptunia oleraceae*) dalam basa Indunisia dingarani Mimosa air, tamasuk sabuting tanaman sayuran khas dairah baruh Kalimantan Selatan. Tanaman ngini tamasuk tanaman liar nang kada dikabunakan, biasanya amun handak mandapatakan tanaman ini harus maambil langsung ka baruh atawa mancari ka pasar sayur tradisiunal.

Supan-supan balain lawan putri malu nang rajin bagana di darat. Putri malu atawa *Mimosa Pudica* baasal matan genus *Pudica*, amunnya Supan-supan baasal matan genus *Neptunia*. Ciri lain nang mambidaakan kaduanya ialah habitat, Supan-supan hidup di dairah nang banyak banyu, amunnya Putri malu tahan tumbuh di dairah nang karing.

## Morfologi
Tanaman Supan-supan baisian *Aerenchyma* atawa jaringan panghantar udara nang kaya spons putih, bagian ini nang maulah tanaman Supan-supan kawa mangapung di atas banyu. *Aerenchyma* ini kada ditamuakan amun Supan-supan tumbuh di pamatang. Panjang tanaman Supan-supan biasanya 6 inci, tagal akarnya tumbuh manyabar di dalam banyu nang panjangnya 3-5 kaki.

Batang Supan-supan ditumbuhi daun nang takantup amun dijapai. Daunnya basusun bapasangan nang bahadap-hadapan, ukurannya halus-halus, dalam sabuting palapah daun ada sakitar 8-40 buting daun halus.

Supan-supan baisian kambang halus nang bantuknya bulat babulu-bulu, babalang kuning kahijauan, malarak wayah musim panas. Buah Supan-supan babantuk kaya kacang polong pipih.

## Habitat
Supan-supan tumbuh di dairah baruh, di tanah nang tarandam banyu parak pahumaan. Wayah musim hujan atawa musim batanam banih, tumbuhan ini banyak banar ditamuakan di baruh nang tarandam banyu, tumbuh subur malayap di atas banyu. Tagal wayah musim kumarau atawa musim mangatam tanaman ini tatukup halalang lawan kumpai di sakitar baruh atawa pahumaan, ayungannya supan-supan ngalih ditamuakan, amun ditamuakan jua kundisinya karing lawan layu.

## Manpaat
Supan-supan salain kawa dijadiakan sayur, kawa jua dijadiakan ubat tradisiunal. Supan-supan banyak mangandung bioaktif nang kawa mangurangi radikal bibas di awak manusia. Daun Supan-supan kawa jua maampihakan panyakit diabetes atawa kancing manis, marga mangandung enzim hidrolase nang kawa mamacah karbohidrat manjadi gula sadarhana.

Supan-supan nang banyak ditamuakan di baruh kawa jua dimanpaatakan gasan media tanam banih tarapung. Caranya tanaman Supan-supan digulung sampai tabalnya sakitar 30 cm, ditambahi tanaman kayapu di lapisan kadua, lawan diandaki paring supaya kada bagisir. Imbah media apung sudah jadi, stirofoam nang baisi tanah digunaakan gasan media tanam bibit banih, nang salanjutnya diandak di atas Supan-supan tarapung tadi.

Tanaman Supan-supan kawa jua dimanpaatakan gasan mambaiki ekosistem nang rusak marga tarcamar unsur logam barat nang kaya alumunium. Salain unsur Alumunium, Supan-supan kawa jua baadaptasi di lingkungan nang tarcamar merkuri. Manurut hasil panalitian, Supan-supan nang tumbuh di lingkungan tarcamar merkuri mangalami panurunan kamampuan fotosintesis marga daun nang sasain bahalus lawan bakurang.

## Catatan Batis
Dadap

Tanaman Dadap atawa tanaman *Erythrina sububrams* (Hassk.) Merr. Baisian ngaran nang lain yaitu *Erythrina lithosperma Miq.*, *Erythrina hypophorus Boerl*, lawan *Eryhtrina secundiflora.*

## Morfologi
Dadap tamasuk tumbuhan bakayu nang tinggnya antara 15-22 m, ganal batangnya baukuran diameter 40-100 cm, bantuk batangnya cagat, bulat, bacabang simpodial, lincar, babalang hijau babintik-bintik putih, cikangnya tumbuh ka atas mambantuk sudut 45 derajat.

Daun Dadap tamasuk janis daun majemuk, babantuk sagi tiga, pinggirnya rata, hujungnya curing, pangkal daun babantuk bulat parak rata, tangkainya silindris, panjang daun sakitar 9-19 cm, libar daun sakitar 6-17 cm, babalang hijau, baisian anak daun 3 lambar, tulang daun menyirip, amun dikacak tarasa lunak di tangan, daun intangan atas taganal matan daun panumpu.

Kambang Dadap bantuknya majemuk, barundun-rundun, andaknya di katiak daun, tangkai kambangnya babantuk slindiris, mahkota kambang babalang habang kakuningan nang kaya tarumpit, banang sarinya kilui, tangkai putik silindris, kapala putiknya babantuk bulat curing.

Buah Dadap babantuk harit, tamasuk janis buah polong-polongan nang isinya  bulat-bulat sabanyak 4-8 bigi. Sabuting biginya babantuk nang kaya ginjal babalang habuk. Akar Dadap tamasuk akar tunggang.

## Manpaat
Daun Dadap bamanpaat gasan manurunakan panas awak, marganya mangandung etanol nang bapungsi manyarap panas matan awak manusia.

Salah sabuting nang manyababakan panyakit panas awak ialah imunisasi, biasanya banyak diarit ulih bayi. Kompres ramuan daun Dadap kawa djadiakan pilihan gasan maampihi panas awak bayi tadi, salain nyaman manggawinya ramuan daun Dadap tamasuk ramah lingkungan. Di dairah Bali, pamakaian daun Dadap gasan kakanakan nang panas awak, ramuannya dicampur jintan lawan bawang habang nang ditumbuk sampai hancur, imbah itu diandak ka kaning kakanakan nang panas awak.

Manpaat lain nang kawa dambil matan rapun Dadap ialah kawa maampihakan sakit parut, malancarakan ASI, manggurangi risiku kaguguran, radang lawan batukan. Dadap kawa jua mahambat laju partumbuhan bakteri *Escherichia coli*.

Daun Dadap kawa jua dijadiakan gasan bahan baulah hand sanitizer atawa cairan gasan mambarasihi tangan nang kada marusak lingkungan. Marganya Daun Dadap mangandung alkaloid nang bapungsi gasan antibiotik. Salain kawa manjaga kasihatan tangan, hand sanitizer nang babahan daun Dadap ini kawa jua maningkatakan pandapatan masyarakat.

Daun Dadap bagi masyarakat kabupatin Hulu Sungai Tengah Kalimantan Selatan dimanpaatakan gasan citakan baulah wadai apam Barabai matan bahari, citakan daun Dadap ini kawa digunaakan baulang-ulang gasan baulah wadai apam sampai 10 kali. Walaupun wayahini ada sabagian masyarakat nang mangganti daun Dapat lawan palastik gasan citakan wadai apam, tagal kada kawa manandingi cita rasa khas apam nang dicitak manggunaakan daun Dadap.

## Catatan Batis
Candida albicans

Candida albicans ialah jamur nang manyababakan panyakit *candidiasis.* Jamur ini sabujurnya hidup dalam awak manusia intangan paparutan, rongga muntung lawan dairah kalamin nang kaya vagina. Tagal, wayah jamur ini bakambang kada nurmal kawa manimbulakan panyakit infeksi nang ngarannya candidiasis, panyakit ini maulah nang maarit marasa kada nyaman, misalnya awak bahabang-habang, gatal lawan iritasi.
Bundung

Tanaman **Bundung** baisian ngaran lain nang dipinandui di Indunisia yaitu **Mensiang** ilmiah *actinuscirpus grossus*. Bundung tamasuk tanaman teki-tekian nang batannya babantuk sagi tiga lawan barungga.

## Morfologi
Tanaman Bundung bawujud kumpai nang rapunnya kuat, cagat, baanak banyak, baisian geragih panjang nang hujungnya di intangan umbi halus. Batang Bundung babantuk sagi tiga curing nang pinggirnya cakung, baisian rambut-rambut halus, ukuran batang Bundung panjangnya sakitar 80-200 cm libar sakitar 5-10 mm. Daun Bundung baandak dalam roset nang kaya garis, ukuran panjangnya 50-80 cm, libarnya 0,5-3 cm, hujung daunnya curing, pinggirnya barambut curing. Kambang Bundung batipe terminal, kada baaturan, bantuknya kaya payung nang banyak, barambur nang kaya sikat, ukuranya halus sakitar 4-17 cm, basian daun palindung nang kada sama panjang. Buah Bundung babantuk bulir nang bulat kaya hintalu tabalik, hujungnya sadikit curing, babalang habuk, babantuk sagitiga.

## Habitat
Bundung tumbuh subur di dairah nang rancak tarandam banyu, nang kaya di pinggir kulam, saluran banyu, dairah baruh, pahumaan irigasi, pahumaan pasang surut, atawa di dairah dataran randah nang tingginya 850 mdpl.

## Manpaat
Bundung kawa dimanpaatakan gasan bahan serat alam nang kaya kain tenun marga baisian serat batang nang kuat, batang Bundung nang handak diambil seratnya bagus diranda ka dalam caira NaOH atawa natrium hidroksida gasan manambah kakuatan seratnya.

Batang Bundung kawa diulah anyaman tikar nang kasar atawa kadut, batang Bundung pamulaan dibuang salah sabuting hujungnya, imbah itu dirataakan lawan paring, hanyar dijamur di bawah panas matahari. Lambaran batang Bundung ini diambunakan sakira baubah putih, hanyar kawa dianyam sasuai kaparluan.

Serat tanaman Bundung kawa jua dimanpaatakan gasan bahan campuran baulah papan komposit, serat Bundung kawa manambah kakuatan papan komposit.

Sari tanaman Bundung nang dicampur lawan sari tanaman lain misalnya daun sirih lawan limau nipis kawa djadakan gasan bahan abulah antiseptik nang bamanpaat dalam praktik kaparawatan atawa kabidanan. Antiseptik ini tapakai banar gasan babasuh tangan, mambarasihi ruang uprasi, mambarashi  kulit awak nang handak diuprasi, mambarasihi kulit nang handak disuntik, atawa mambarasihi bagian awak nang lainnya.

Bundung nang dicampur limau nipis lawan sirih kawa jua dijadakan bahan antioksidan, marga katiganya mangandung senyawa flavonoid, senyawa polifenol lawan senyawa kimia lainnya. Antioksidan bapungsi gasan malawan radikal bibas nang manjadi racun dalam awak bakas sisa-sisa metabolisme  atawa marga polusi nang masuk dalam awak.

Flavonoid nang ada dalam tanaman Bundung kawa jua mamati'i bakteri *Staphylococcus aureus* lawan mahambat tumbuhnya jamur *[[Candida albicans]]*, cara mamanpaatakannya kawa diulah cairan nano partikel nang sipatnya manambus dinding sel bakteri lawan jamur tadi.

## Catatan Batis
Anggrek hirang

**Anggrék Hirang** atawa *Kersik Luai* adalah tanaman matan famili Orchidaceae atawa anggrék-anggrékan. Tananaman ngini tumbuh di Sumatera, Kalimantan, Malaysia, wan Pilipina, nang mana tanaman ngini tamasuk tanaman maskut matan Parupinsi Kalimantan Timur. Tanaman ngini tamasuk tanaman nang dilindungi lawan pamarintah maraga tanaman ngini sudah langka wan jarang ditamui urang. Kambangnya sorang kawa mangaluarakan bau harum pada bulan Marit sampai Juni.

Tanaman ngini baisi sifat épifit atawa barikit di tanaman lain. Rancak tanaman ngini barikit di puhun tuha, di parak pantai, atawa rawa di dataran randah nang tapanas.

## Parawakan
Tanaman ngini baisi ilat kambang atawa *[[labellum]]* nang saratnya bawarna hirang wan baisi gari-garis hijau babulu. Dalam sabuting tandan, ada 1-14  kuntum kambang nang baisi garis tangah kira-kira 10 santimitir. Daun kalupaknya nang bawarna hijau baisi panjang kira-kira 5-6 santimitir wan liarnya kira-kira 2-3 santimitir, nang mana daun ngini mamanjang wan manajam. Daun mahkutanya nang bawarna hijau anum baisi bibir nang bantuknya nang kaya biula bawarna hirang atawa cuklat anum, nang mana daun mahkutanya saurang tumbuh mamanjang wan manajam.

Daun tanaman ngini tamasuk kalumpuk daun nang impar lawan kalumpuk rurumputan atawa *[[Graminae.]]* Daunnya babantuk lunjung wan bawarna hijau, lawan jua baisi panjang kira-kira 40-50 santimitir wan libar kira-kira 2-3 santimitir.

Tanaman ngini baisi buah nang bawarna hirang babantuk jurung nang panjangnya kira-kira 7 santimitir wan libar 2-3 santimitir. Walaupun ngitu, kada barataan kambang kawa jadi buah.

## Kalangkaan
Tanaman ngini sasain langka maraga kambangnya nang bagus wan unik, jadinya banyak urang nang bibas maambil tanaman ngini langsung matan hutan walaupun pamarintah maulah Paraturan Pamarintah RI No. 7 Tahun 1999 wan Undang-Undang  No.5 tahun 1990 nang maatur pasal palindungan tanaman ngini. Pasal ngini ditambah pulang lawan masyarakat nang balum tahu lawan atura ngini maraga banyak hujungan matan sagi ikunumi. Sagan malindungi tanaman ngini, banyak urang mulai mambarikan pandidikan pasal palindungan anggrék hirang nang kaya panganalan anggrék, pangambangan budidaya, wan lainnya. Salah sabutingnya yaitu pangambangan anggrék nang mamakai cara *[[in vitro]]* atawa di daiam laburaturium kultur jaringan tumbuhan. Bigi anggrék ditanam di média ulahan di laburaturium wan dibarii macam-macam parlakuan kimiawi nang kaya sanyawa urganik wan hurmun tumbuh, fisikawi, atawa biologis.

## Jujuhutan
Cendana

**Cendana** adalah tanaman nang mahasilakan kayu atawa minyak cendana, nang mana tanaman ngini tamasuk kalumpuk famili Santalaceae. Di Indunisia, tanaman ngini tumbuh di Parupinsi Nusa Tenggara Timur, yaitu di Sumba, Florés, Alor, wan Pulau Roté. Sabujurnya, ada dua macam cendana, yaitu cendana putih nang ditanam di Nusa Teggara Timur wan cendana habang nang tumbuh di India.

Ngaran cendana jua dijadiakan ngaran jalan di Jakarta, nang mana jalan ngini ada wadahnya Parisidin Ripublik Indunisia nang ka-2 , yaitu Suharto. Wadan inya saurang andakannya di Jalan Cendana No 6-8, Menteng, Jakarta.. Lain pada ngitu, di Banjarmasin jua ada ngaran "Jalan Cendana", nang mana ada banyak rumah makan wan hunian mahasiswa.

## Parawakan
Cendana baisi akar nang dangkal, maucir malintang, wan kada takaluar pada tanah nang kaya dinding kacapuri puhun di pangkalnya, 

Batang cendana babantuk bulat balakukan nang kalipaknya kasar wan bawarna cuklat tuha. Tanaman ngini kawa baisi diamitir kira-kira 40 santimitir wan tinggi kira-kira 12-20 mitir. 

Daun cendana tamasuk daun tunggal lunjung atawa bulat bahadapan nang baisi pinggir daun nang rata wan ujung daun nang tajam walaupun kawa jua mambulat.

Kambang cendana tumbuh di hujung atawa katiak daun. Kambang ngini bakambang jadi buah batu nang bulat, nang mana baisi daging nang tipis. Buah ngini bawarna hijau waktu masih anum wan bawarna habang atawa hirang kaunguan waktu sudah masak. Buah ngini baisi bigi nang babantuk bulat di dalam dagingnya, nang mana baisi kulit nang tipis wan baisi daging bigi atawa *endosperm*.

## Kandungam wan manfaat
Kayu cendana baisi kandungan minyak santalul nang babau harum. Minyak ngini didapat matan akar wan batangnya, nang mana harus mahadang 30-40 tahun sagan manamuakan bau harumnya. Lain pada ngitu, cendana jua baisi minyak atsiri, hars, zat samak, santalin, santin, santenun, santalal, santalun, wan isufalirilaldihida.

Kayu cendana rancak dipakai sagan maulah furnitur nang kaya mija, kursi, lamari, wan lainnya, maraga kayunya tabagus wan kawa dijual ka banua lain. Lain pada ngitu, kayu cendana rancak diulah sagan karajinan tangan, tatambaan, dupa, kusmitik, bahan antisiptik, wan maharumakan janajah.

## Jujuhutan
Kumpai Minyak

Kumpai minyak atawa *Hymenachne amplexicaulis Haes*, tamasuk ka dalam tanaman liar nang banyak dipakai gasan makanan binatang tarnak.

## Habitat
Kumpai minyak katuju hidup di dairah baruh atawa banyu payau nang jaranih, tabuka, labih baik tumbuh di dairah nang tarandam banyu satinggi 1-2 m. Kumpai minyak baisi kamampuan baadaptasi di dairah nang banyak banyu.

## Manpaat
Kumpai minyak banyak dikatujui binatang pamamah biak, marga ini kumpai minyak banyak dimanpaatakan gasan umpan tarnak pamamah biak nang kaya Hadangan. Kumpai minyak nang jadi makanan tarnak, kada sapanjang musim tumbuh malimpah. Akibatnya, muncul masalah gasan buhan patarnak nang bagantung lawan Kumpai minyak gasan mambarimakani tarnaknya. Manyiasati masalah itu, Kumpai mnyak sabujurnya kawa diulah manjadi bantuk karing nang kaya wadai mari gasan diumpanakan ka tarnak. Salain cara nang kaya itu, Kumpai minyak kawa jua dikabunakan lawan diharagu baik-baik, misalnya nang kaya dibari pupuk kompos. Manurut hasil panalitian, tanaman Kumpai minyak nang dibarai pupuk kompos tumbuh subur. Kumpai minyak dalam kaadaan nang masih alami mangandung protein kasar sakitar 11,20%. Manurut hasil panalitian, tarnak Sapi nang dibarimakani Kumpai minyak sabagai makanan utama, ditambah lawan probiotik tabukti kawa manaikakan barat awaknya sabanyak 0,75 kg saban hari. Walaupun Kumpai minyak baisian manpaat nang bagus gasan binatang tarnak, tagal tatap baisian masalah. Kumpai minyak mangandung lignin nang banyak dalam rapunnya, kandungan lignin ini kada bagus gasan binatang tarnak, sulusinya ialah mancampur pupuk urea nang mangandung amoniak kadalam pakan tarnak, manurut hasil panalitian gawian ini kawa manurunakan kadar lignin nang ada dalam Kumpai minyak.

Kumpai minyak nang tumbuhnya malimpah di dairah rawa, salain dijadiakan gasan makanan tarnak kawa jua djadiakan gasan bahan bakar. Bio-briket manjadi salah sabuting pruduk ulahan nang bahannya mamakai kumpai minyak, manurut panalitian Kumpai minyak mangandung nilai kalor nang mamadai gasan diulah bio-briket.

## Catatan Batis
Kapul

Kapul baisian ngaran ilmiah *Baccaurea macrocarpa*. Buah Kapul tamasuk buah khas asli Kalimantan atawa urang manyambat buah *indigenous* nang takapinggirakan bahkan manpaat nutrisi di dalamnya dianggap kada talalu panting. Ngaran lain nang dipinandui matan buah ini adalah Tampoi.

## Morfologi
Rapun Kapul tingginya kurang labih 15 m, cikang-ikangnya babantuk payung nang rimbun, batangnya babantuk bulat, cikangnya mandatar, andakan cikangnya nang paling randah sakitar 5 m. Kulit batangnya tarasa kasar amun dijapai, baisian balang kacuklatan, gatahnya babalang cuklat, kantal lawan barikit. Daunnya majemuk, balang intangan atas hijau tuha mangkilap, daunnya mahadap ka atas, hujung daunnya curing, ukurannya sakitar 18,8 cm lawan libar 7 cm, tangkai daun babalang cuklat nang panjangnya 1,9 cm, bantuk daun lunjung mamanjang, pinggr daunnya rata, jarak antara daun ka daun sakitar 3 cm. Buah Kapul babantuk bulat nang rata, kulit buahnya halus amun dijapai, babalang cuklat, daging buahnya babalang putih, rasanya manis bacampur masam, tikstur daging buahnya baserat halus, babau harum, buahnya tahan disimpan sampai 7 hari.

## Habitat
Kapul tamasuk tanaman asli atawa tanaman endemik nang kawa dtamuakan di dairah Kalimantan, Sumatra sampai ka Semenanjung Malaya.

## Manpaat
Kulit buah Kapul baisian paluang gasan dijadiakan bahan sabun cair marga mangandung zat antibakteri. Kulit buah Kapul manurut panalitian mamanuhi syarat uji gasan djadiakan sabun cair, uji nang dimaksud ialah uji kastabilan pruduk, panggunaannya kada ngalih lawan tamasuk bahan alami. Sipat Kapul manurut panalitian mangandung toksik atawa racun.

Buah Kapul banyak mangandung unsur nang diparluakan awak manusia misalnya tanin nang bapungsi gasan anti aging atawa maulah awit muda. Alkaloid nang bapungsi gasan bapungsi gasan ubat farmakologis atawa maulah awak kada marasa sakit, lawan maulah tanang. Flavonoid nang bapungsi gasan antioksidan atawa mangurangi karusakan awak. Saponin nang bapungsi gasan manurunakan kolesterol.

Buah Kapul mangandung vitamin C nang bagus gasan awak manusia, amun dibandingakan lawan buah lain nang sakaluarga misalnya buah Rambai, kandungan vitamin C dalam buah Kapul masih kalah.

Wayah Covid-19 manyarang, banyak banar diparluakan ubat nang kawa manaikakan daya tahan awak matan panyakit lawan ubat nang mangandung antioksidan. Marga masalah ini, pati buah Kapul nang mangandung banyak antioksidan kawa diulah manjadi bantuk ubat babigi atawa tablet *[[Tablet Effervescent|Effervescent]]*.

Buah Kapul kawa jua dimanpaatakan gasan kusmitik, kandungan antioksidan nang ada dalam buahnya bamanpaat gasan kulit muha, marga ini pati buah Kapul kawa diulah bahan masker muha.

## Catatan Batis
Djok Mentaya

**Huzai Junus Djok Mentaya** ) adalah jurnalis Indunisia wan dipinandui jua sabagai pandiri surat kabar pambasarnya di Banua, yakni *[[Banjarmasin Post]]*.

Sabalumnya sdin suah aktip manjadi ridaktur *Mimbar Mahasiswa*, surat kabar tingkat kampung di Universitas Lambung Mangkurat wan jua suah manjabat sabagai Ketua Presidium IPMI (Ikatan Pers Mahasiswa Indonesia) Pusat.

## Bahan acuan
Kamandrah

**Kamandrah** baisian ngaran ilmiah *Croton tiglium L.* tamasuk tanaman nang bawisa. Di dairah lain tanaman ini baisan ngaran Simalakian (Sumatera Barat), ceraken (Jawa), roengkok (Sumatera Utara), semoeki (Ternate), lawan Kowe (Tidore).

## Habitat
Kamandrah kawa ditamuakan di dairah Sumatera Barat, Sumatera Utara, Jawa, Ternate, Tidore, Kalimantan Tengah, Kalimantan Timur lawan Kalimantan Selatan.

Kamandrah kawa tumbuh baik di katinggian tanah 1-500 mdpl, curah hujan 2.000-4.000 mm tahun-1. Dairah nang paling baik gasan partumbuhan Kamandrah ialah d katinggian 50-500 mdpl. Amunnya di katinggan 1.200 mdpl Kamandrah tatap kawa tumbuh tagal kada babuah. Di Kalimantan, Kamandrah tumbuh di tanah janis podzolik nang tiksturnya liat lawan baisian jalur banyu nang baik. Kamandrah sampai wayah ini balum dikabunakan, nang kawa ditamuakan tumbuh liar di padalaman Kalimantan.

## Manpaat
Kamandrah mangandung senyawa kalumpuk piperine lawan piperidine nang kawa dimanpaatakan gasan insektisida. Hasil panalitian mamadahakan bahwa pati bigi Kamandrah ampuh banar gasan mamati'i nyamuk lawan jantik-jantik sampai 84%, bahkan kawa mamati'i hama wiring sampai 100%, tagal Kamandrah ini kawa jua manyababakan iritasi kulit lawan sakit parut gasan manusia. Pati Kamandrah bagusnya dilarutakan lawan metanol supaya labih efektif gasan mamati'i nyamuk. Bigi kamandrah nang paling bagus gasan mamati'i nyamuk ialah nang baasal matan buah nang sudah tuha, cirinya babalang habuk sabigian.

Manpaat lain matan bigi Kamandrah alah gasan racun iwak lawan ubat laksatif.  Panduduk di sakitar Maluku lawan Sulawesi Selatan mamakai bigi Kamandrah gasan ubat kaluarga barancana (KB), labih pas disambat ubat abursi, amun digunaakan wayah implantasi janin maka Kamandrah bapungsi manjadi antiimplantasi marga manyababakan kontraksi nang kuat intangan usus lawan rahim. Salain gasan ubat, Kamandrah mangandung minyak nang kawa digunaakan gasan bahan bakar minyak babahan tanaman.Kamandrah kawa jua bapungsi gasan maubati panyakit tipes nang dibawa ulih bakteri *Salmonella typhi.*

## Catatan Batis
Batamat Quran

**Batamat Quran** atawa **Bakhatam Quran** adalah tradisi manamatakan atawa manuntungakan bacaan al-Qur'an, kitab suci umat Islam. Tradisi ini asalnya tumatan nabi Muhammad wan sahabat-sahabatnya nang biasa manuntungakan atawa manamatakan al-Qur'an dalam waktu tartantu.

Tradisi Batamat Quran mulanya tradisi nang asalnya tumayan pondok pasantren tahfidz. Tradisi ini dudinya diumpati ulih masyarakat umum di Indunisia. Biasanya batamat Quran di pasantren tahfidz digawi lawan cara *bil ghaib* atawa bahapal, amun batamat Quran di masyarakat umum mamakai cara *bin nash* atawa lawan malihat mushaf. Tradisi Batamat Quran imbah itu tauar di babagai banua di Nusantara.

Dalam tradisi urang Banjar, batamat Quran biasanya digawi gasan kakanakan atawa babujangan nang hanyar panambaian manuntungakan samuaan bacaan al-Qur'an sabanak 30 Juz. Kakanakan nang mandapat parayaan batamat Quran biasanya baumur antara sambilan sampai dua walas tahun. Pada umur ini, umumnya masyarakat banjar manyuruh kakanakan gasan mambaca wan manuntungakan al-Qur'an, baik itu lalakian atawa babinian.

Salain digawi gasan kakanakan wan babujangan nang sudah manuntungakan samuaan bacaan al-Qur'an sabagai bantuk pangharagaan wan tanda kabungahan, batamat Quran ala urang Banjar jua biasanya digawi pada parayaan lainnya nangkaya gasan calun pangantin, ritual kamatian (pambacaan al-Qur'an talu hari di kuburan), parayaan maulid, tadarus pada bulan Ramadan, batamat massal, wan batamat Quran lainnya.

## Pakakas wan palaksanaan
Wayah handak manggawi batamat Quran, urang Banjar harus manyiapakan babarapa hal, mulai matan al-Qur'an, lapik duduk, payung kambang, lakatan lawan nyiur parut nang dibari gula habang, wan banyu putih dalam butul. Dalam batamat Quran jua musti manyaru guru mangaji atawa ustadz nang maajarakan Quran ka kakanakan, warga sakitar, wan kakaknakan nang pacangan umpat dalam acara.

Payung kambang dalam tradisi batamat Quran adalah paring barangka nang babantuk lingkaran wan tungkat nang mahirip sabuting payung. Payung itu biasanya diulah tasusun matan bilah paring nang bajumlah ganjil. Jumlah bilangan ganjil ngini baraitan lawan ajaran Islam nang manyataakan Allah katuju bilangan ganjil wan ngaran-Nya bajumlah ganjil.

Imbah itu, paring barangka babantuk payung tafi dihiasi lawan kartas minyak atawa kartas bawarna-warni gasan manukupi bagian atas rangka. Biasanya kartas nang dipakai bawarna habang wan putih. Salain itu, pada paring barangka digantung rintingan kambang, mulai matan bunga mawar, kananga, campaka, kacapiring, sampai malati. Ada jua hiasan duit kartas, caramin halus, wan sabagainya. Payung kambang ini kaina dipakai gasan manaungi pasrta nang handak batamat Quran wan bahanu diarak baimbai wan pasarta sabalum palaksanaan batamat.

## Bahan acuan
Katapi

**Katapi** atawa **Kecapi** baisian ngaran ilmiah *Sandoricum koetjape Burm. f. Merr*. Tanaman Katapi tasabar di banyak nagara, Katapi kawa ditamuakan di nagara Indonesia, Malaysia, Thailand, sampai Vietnam.

## Morfologi
Katapi baisian morfologi akar, batang, daun, kambang lawan buah nang khas. Katapi baisian akar tunggang babalang habuk, akarnya baukuran ganal bacabang-cabang. Batang Katapi tingginya sakitar 5,4-11,7 m, ukuran diameter sakitar 32-106 cm. Cikangnya babantuk bulat babalang habuk anum. Katapi tamasuk tanaman nang rimbun, intangan luar batangnya bagatah.

Daun Katapi tamasuk daun nang bantuknya kaya jariji badaun talu, andakan daunya tasabar, bantuknya lunjung, pinggir daunya rata, intangan atas daun licin mangkilap, wayah magun anum daun Katapi babalang hijau anum, tagal wayah tuha baubah jadi balang hijau tuha. Pangkal daunnya dumul, hujungnya curing. Amun dijapai, intangan atas daun Katapi tarasa kaya kartas, tagal bagian bawahnya rasang. Ukuran daun katapi panjang sakitar 14 cm lawan libar 8 cm.

Kambang Katapi tamasuk kambang majemuk kada babatas, babalang putih bacampur kuning, andaknya di hujung batang. Kambang Katapi basian kalupak 5 buting nang barikit, baisian mahkuta nang bajumlah 5 buting jua tagal kada barikit, banang sarinya ada 18 halai nang andakannya di atas mahkuta kambang, putiknya ada sabuting.

Buah Katapi tamasuk buah sajati tunggal nang badaging, tipe buah buni, babalang hijau wayah anum tagal baubah babalang jingga wayah masak. Buahnya bulat sadikit lunjung, Kulit luar buah Katapi ditumbuhi bulu-bulu halus nang kaya kain baludru amun dijapai.

## Manpaat
Katapi bamanpaat gasan kasihatan, masyarakat suku Dayak Bakumpai di kampung Bantuil mamakai tanaman Katapi gasan maubati mariap dingin, batukan lawan sakit parut. Bagian nang dimanpaatakan gasan maubati panyakit tadi ialah pucuk lawan buah Katapi.

Gasan maubati mariap dingin pucuk Katapi dijarang 5-7 lambar lawan sacangkir banyu ±250 ml, gurakakan sampai tasisa satangah cangkir, imbah sudah dingin banyu jarangan pucuk Katapi tadi dinginum. Gasan maubati batukan, daging buah Katapi nang babalang putih dirandam dalam banyu sakitar ± 15 menit, imbahnya daging buah Katapi tadi dijarang, hanyar dinginum. Gasan maubati sakit parut, caranya sama kaya maulah ubat mariap dingin.

Manurut hasil panalitian, daun Katapi mangandung senyawa antibakteri, marga ini daun Katapi kawa dimanpaatakan gasan maubati panyakit parut lawan mariap dingin nang kaya di atas.

Katapi bapungsi gasan dunia farmasi sabagai antiinflamasi, antikanker, antioksidan, lawan antimikroba. Katapi mangandung senyawa alkaloid, flavonoid, saponin, tanin, lawan triterpeoid.

Manpaat lain matan Katapi, batang kayunya kawa dimanpaatakan gasan bahan baulah barang-barang pakakas rumah tangga atawa meubel. Gasan maliyung kapunahan Katapi kawa mamakai cara pananaman kultur jaringan.

## Catatan Batis
Gugur kandungan

**Gugur kandungan** atawa **Abursi** (bahasa Latin: ***abortus***) ampihnya batianan wayah kawa hidup di luar kandungan, yakni sabalum umur tian 20 minggu. Abursi nang tajadi tiba-tiba atawa kada disiinghaja (a*bortus spontanea*) rancak disambat "kaguguran". Adapun abursi nang disinghaja rancak disambat "abursi induksi" atawa "*abortus provokatus*", nang mana pada umumnya abursi dikaitakan lawan ngini. Hal-hal nang maulah abursi antara lain umur  umanya,  kamampuan janin kawa hidup di kandungan, usia  batianan, pandidikan, gawian, pakawinan, ikunumi,  panyakit kasihatan, gizi umanya, wan riwayat abursi.

Di Indunisia, masalah abursi diatur di dalam Kitab Undang-undang Hukum Pidana atawa KUHP, yakni dalam pasal 299, 341, 342, 343, 346, 347, 348, wan 349.

## Jajuhutan
Tablet Effervescent

Tablet effervescent ialah ubat nang bantuknya babigi, tagal kada sama kaya ubat babigi kabanyakan nang barasa pahit. tablet effervescent ini lunuh dalam banyu, ubat nang bantuknya effervescent mangandung campuran asam lawan natrium bikarbonat, dua macam zat ini maulah bagarabuak amun ubatnya dilunuh dalam banyu.
Buah tipe Buni

Buah buni maksudnya buah nang basian tipe buni, dalam ilmu botani kawa diartiakan buah nang badaging, tabantuk matan bakal buah (ovarium) tunggal. Buah buni dibungkus lapisan nang lunak, lapisan luarnya nipis lawan lunak,lapisan dalamnya tabal, lunak, lawan babanyu. Biginya biasanya baukuran halus nang takumpul di ruang dalam. Cuntuh buah tipe buni nang kaya buah anggur, tarung-tarungan, jambu-jambuan, lawan kakau.
Sangkuang

**Sangkuang** atawa **Sengkuang** dalam bahasa Melayu atawa Dahu dalam bahasa Indunisia, baisian ngaran ilmiah *Dracontomelon dao*. Tumbuhan ini banyak digunaakan gasan kasihatan. Sangkuang baisian ngaran nang balain-lain nang kaya di Irian  Jaya (*basuong*), Sarawak (*unkawang*), Sabah (*sarunsab*), Papua Nugini (*New Guinea Walnut*), Filipina (*dao*), Thailand (*ka-kho*), Chiang Mai, (*prachao ha phra ong*).

## Morfologi
Akar Sangkuang tamasuk janis akar tunggang nang baubah manjadi akar babantuk kaya papan atawa banir, babalang habuk, akar Sangkuang nang baubah jadi banir tingginya sakitar 3 m. Batang Sangkuang babantuk bulat nang tumbuh cagat ka atas, cikangnya babantuk bulat nang panjang cikang pamulaan kawa sampai 20 m, babalang habuk atawa habu ruku. Tinggi batang Sangkuang sakitar 44-55 m.

Daun Sangkuang tamasuk janis daun manyirip ganjil, andakan daunnya basalisihan, bantuk daunnya mamanjang, pinggir daun rata, intangan atas daun licin mangkilap tagal intangan bawah daun rasang, daun Sangkuang babalang hijau tuha, pangkal daun dumul tagal hujungnya curing, panjangnya sakitar 8-15 cm libarnya 4-6 cm, intangan bawah daun imbahanu ditumbuhi bulu nang halus.

Kambang Sangkuang babalang putih bacampur kuning, andaknya intangan katiak daun, mahkuta lawan kalupaknya kada kawa dibidaakan. Buah Sangkuang tamasuk buah sajati nang bajanis buah batu, kulit buahnya babalang hijau wayah anun tagal baubah babalang kuning wayah masak, parmukaan kulit buahnya rasang, isi buahnya babalang putih nang lambut, rasa buah Sangkuang masam tagal ada jua nang manis.

## Habitat
Sangkuang tumbuhnya tasabar di hutanan dataran randah. Rapun Sangkuang tahan hidup di tanah nang kundisinya baik sampai nang kundisinya ekstrim, tanah nang dikatujui Sangkuang tumbuh ialah tanah aluvial lawan dairah baruh. Sangkuang kawa jua tumbuh di tanah nang karing, di pinggir sungai, atawa tanah nang tarandam banyu.
## Manpaat
Sangkuang banyak dimanpaatakan masyarakat gasan ubat, bahan makanan lawan bahan bangunan. Kulit batang Sangkuang kawa dimanpaatakan gasan maubati bahiraan, caranya lawan maambil kulit batang Sangkuang sabanyak 3-4 cm, imbah itu dijarang sampai manggurak, imbah sudah dingin campuri lawan madu hanyar diharu sampai rata. Nginumakan ka urang nang garing marga bahiraan. Sangkuang mangandung alkaloid, flavonoid, tanin, steroid lawan triterpenoid. Tiga kandungan ini yaitu lavonoid, tanin, lawan steroid baguna gasan antidiare nang kawa maampihi bahiraan. Daun Sangkuang nang diambil sarinya mahasilakan etanol nang bapungsi gasan larvasida atawa zat nang kawa mamati'i jantik-jantik nyamuk. Salain kawa mamati'i jantik-jantik, etanol matan daun Sangkuang kawa jua mahambat laju pambanyakan jamur Candida albicans nang banyak ditamuakan di awak manusia.

## Catatan Batis
Kultur jaringan

Kultur Jaringan ialah salah sabuting cara mamisahakan bagian tanaman nang kaya sel, jaringan atawa urgan (daun, akar, batang, atawa nang lainnya) lawan mambudidayaakan dalam lingkungan nang takuntrul lawan barasih, diharapakan bagian tanaman itu kawa mambanyakakan dirinya manjadi tanaman langkap.
Alkaloid

**Alkaloid** ialah salah sabuting gulungan senyawa basa nitrogen nang kabanyakan didapatakan matan tanaman lawan binatang. Cuntuh senyawa alkaloid nang kaya Asam amino, peptida, protein, nukleotid, asam nukleik. Gula amino lawan antibiotik kabanyakan kada dimasukakan dalam gulungan alkaloid.
Kacubung

**Kacubung** atawa tanaman nang baisian ngaran lmiah *Datura metel L*, tanaman ini tamasuk dalam family *Solanaceae*. Kacubung ada jua nang manyambat tanaman tarumpit sitan atawa tanaman tarumpit bidadari.

## Morfologi

Buah Kacubung babantuk parak bulat, batangkai buah handap nang marikit kuat, intangan luar buahnya ditumbuhi duri-duri nang ukurannya bamacam-macam, di dalam buahnya baisi bigi nang halus-halus babalang kuning bacampur habuk. Kacubung tamasuk tanaman baduri nang tingginya sakitar 0,40-1 m. Daun Kacubung baukuran sakitar 15 cm, kambangnya ada nang babalang bigi raman ada jua nang babalang putih. Kambang Kacubung babantuk kaya tarumpit, cagat, kaluar matan hujung tangkai, mararak wayah matahari tinggalam tagal kuyup wayah kamarian isuknya.

## Habitat
Kacubung baasal matan Amerika, di Indunisia tumbuh tasabar luas tarutama di dairah nang iklimnya karing, tumbuh liar di alam tabuka, tanah nang bapasir, kada talalu jijip nang kaya di samak-samak atawa padang kumpai tabuka, dataran randah sakitar 800 mdpl, lawan di higa sungai.

## Manpaat
Hasil pangujian kandungan kimia dalam tanaman manampaiakan bahwa buah Kacubung mangandung alkaloid, flavonoid, polivenol lawan saponin. Bagian tanaman Kacubung nang mangandung senyawa kimia ditamuakan parak di samunyaan rapunnya nang kaya akar, tangkai, daun, buah, bunga, lawan bigi. Kacubung gasan kasihatan banyak dimanpaatakan gasan ubat asma, sakit gigi, ubat bius, lawan ubat pahilang rasa sakit.

Kacubung kawa jua dimanpaatakan gasan bahan maulah insektisida alami. Marga ini Kacubung kawa dimanpaatakan gasan maubati tanaman kabun nang disarang hama panyakit.

Buah Kacubung kabanyakan danggap masyarakat buah nang babahaya, marga kawa maulah karacunan. Padahal, buah Kacubung manyimpan manpaat sabagai antibakteri nang kawa mangurangi partumbuhan bakteri *Staphylococcus aureus* nang maulah kakanakan sakit talinga. Anggapan Kacubung kawa manyababakan karacunan sabujurnya kada karamput, masalah nang cungul amun karacunan Kacubung nang kaya maigau, mangantuk, awak kajang, muntung karing, kulit karing, kalainan kundisi jantung, bahalusinasi atawa tabayang hal nang kada bujur, pupil mata baganal, awak panas bakajutan, sampai kalumpuhan.

Kandungan lain matan Kacubung yaitu atropine, hiosiamin, skopolamin, alkaloid lawan atropine. Kandungan alkaloid lawan atropine ini kawa manimbulakan pangaruh bius lawan sarap pusat manusia bila masuk ka dalam darah malalui jalan pahinakan. Skopolamin rancak digunaakan gasan ubat mauk laut, kawa jua gasan ubat panahan sakit lawan ubat guring.

## Catatan Batis
Pala

**Pala** (*Myristica fragrans*) ialah ngaran tanaman nang baasal matan kapulauan Banda, Maluku. Pala dipakai urang gasan rarampahan nang haraganya tinggi. Bagian buahnya nang dijual ialah buah, salut bigi duwa biginya nang dipardagangkan tumatan jaman Rumawi.

## Parawakan
Buah pala bantukannya lunjung nangkaya limau limun, bakalir kuning, badagind wan babau khas marga baisi minyak atsiri di dagingnya. Lamun sudah masak, kulimbit buah duwa daginnya cagaran tabilak nang talihat biginya nang bakalir cuklat takalubut salut habang. 

Tanaman pala ngini tanaman nang lawas tumbuhnya sampai masa panin. Panin nang panambayan yaitu rahatan baumur 7-9 tahun imbah rapunnya ditanam wan pruduksi sampai ka umur 25 tahun haja. Rapunnya kawa tumbuh sampai 20 m wan umurnya sampai 100 tahun. 

Di masakan Indunisia, buah pala dipakai di macam-macam masakan, nangkaya di soto, konro, sup buntut, sup iga, bakso, wan sup kambing. Pala dipakai juwa dalam saus gasan bistik, semur, rolade wan bistik ilat.

## Jujuhutan
Ali

**ʿAlī ibn Abī Ṭālib** (;  600 – 661 M) tu khalifah tarakhir Kakhalifahan Rasyidin wan Imam patama Syi'ah. Inya ni marupakan sepupu wan minantu nabi Islam Muhammad.

Waktu di Mekah Ali manjadi kakanak patama nang masuk Islam. Di Madinah, inya kawin awan anak babinian Muhammad, Fatimah. Inya maabdi awan Muhammad wan basumpah setia kepada Muhammad. Ali maumpati Muhamad dalam setiap peperangan wan ekspedisi militer, kecuali hatan perang Tabuk.

Sataan pang dibunuhnya Utsman Ali ditunjuk sajadi khalifah. Inya mahadapi pambarontakan dari bini Muhammad, Aisyah nang dibantu uleh Thalhah wan Zubair bin Awwam dan memerangi buhan Aisyah di Perang Jamal. Sasudah itu, inya berperang awan Mu'awiyah I di Perang Siffin, nang mana banyak dari pasukan Ali membelot dan membentuk golongan hanyar, Khawarij. Babuhan Khawarij mambarontak dan akhirnya diperangi di Nahrawan.

Ali dibunuh uleh urang Khawarij Ibnu Muljam hatan maimami sembahyang subuh di Masjid Agung Kufah. Inya ditusuk awan pedang beracun. Sasudah itu, Ibnu Muljam dihukum mati dan Hasan bin Ali, anak Ali, ditunjuk sajadi Khalifah.

## Jajuhutan

## Sumber
*
*